**Predkladacia správa**

Výbor Národnej rady Slovenskej republiky pre nezlučiteľnosť funkcií (ďalej len „výbor“) na 25. schôdzi dňa 28. septembra 2022 prijal rozhodnutie podľa čl. 9 ods. 8 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov (ďalej len „ústavný zákon“) č. VP/160/22/K/SVF zo dňa 28. septembra 2022, ktorým vyslovil stratu verejnej funkcie verejnému funkcionárovi Ing. Jánovi Vidovi, členovi dozornej rady Stredoslovenská energetika Holding, a. s. Žilina.

Uvedené rozhodnutie bolo dňa 28. septembra 2022 schválené uznesením č. 1673, podľa ktorého v časti C výbor poveril predsedu výboru v súlade s čl. 10 ods. 1 ústavného zákona predložiť písomné rozhodnutie výboru na schválenie Národnej rade Slovenskej republiky na najbližšiu schôdzu Národnej rady Slovenskej republiky.

Navrhnutý postup vyplýva z ustanovení čl. 10 ods. 1 ústavného zákona podľa ktorého rozhodnutie prijaté podľa čl. 9 ods. 8 ústavného zákona musí byť schválené Národnou radou Slovenskej republiky najmenej trojpätinovou väčšinou všetkých poslancov.

Rozhodnutie výboru, ktorým výbor vyslovil stratu verejnej funkcie je v prílohe tohto návrhu, vrátane uznesenia výboru v predmetnej veci.

Postup rokovania o návrhu výboru na schválenie jeho rozhodnutia o vyslovení straty verejnej funkcie verejnému funkcionárovi je upravený v čl. 9 ods. 8 a v čl. 10 ods. 1 a 2 ústavného zákona. Podľa uvedených ustanovení ústavného zákona Národná rada Slovenskej republiky rokuje podľa čl. 10 ods. 1 ústavného zákona a schválené rozhodnutie zverejňuje a doručí ho spolu s uznesením v písomnom vyhotovení výboru, ktorý zabezpečí ich doručenie verejnému funkcionárovi. Dotknutý verejný funkcionár môže podľa čl. 10 ods. 2 ústavného zákona podať návrh na preskúmanie rozhodnutia výboru na Ústavný súd Slovenskej republiky v lehote 30 dní odo dňa doručenia rozhodnutia. Podanie návrhu na preskúmanie rozhodnutia výboru má odkladný účinok.

Uznesením č. 10 z 13. decembra 2023 výbor zobral na vedomie, že rozhodnutím z 28. septembra 2022 vyslovil stratu verejnej funkcie verejnému funkcionárovi Ing. Jánovi Vidovi, členovi dozornej rady Stredoslovenská energetika Holding, a. s. Žilina, a že uznesením č. 1673 zo dňa 28.9.2022 bol predseda výboru poverený predložením písomného rozhodnutia na schválenie Národnej rade Slovenskej republiky, ktorý predložil návrh predsedovi Národnej rady Slovenskej republiky pod tlačou 1225. Súčasne zobral na vedomie, že predseda Národnej rady Slovenskej republiky v VIII. volebnom období nezaradil na rokovanie Národnej rady Slovenskej republiky tlač č. 1225, a že predsedníčka výboru opätovne predloží písomné rozhodnutie na schválenie Národnej rade Slovenskej republiky.